Janniks Sinners
Janniks Sinners (itāļu: Jannik Sinner; dzimis 2001. gada 16. augustā) ir profesionāls Itālijas tenisists, pašreizējais ATP vienspēļu ranga līderis. 2019. gadā Milānā uzvarēja Next Generation ATP Finals sezonas noslēguma turnīrā jaunajiem tenisistiem. 2019. gada decembrī saņēma ATP Gada jaunpienācēja balvu. Pirmo titulu ATP tūrē izcīnīja 2020. gada novembrī Sofijā 19 gadu vecumā. 2021. gada aprīlī Miami Open pirmo reizi iekļuva Masters 1000 sērijas finālā. 2023. gadā palīdzēja Itālijas izlasei uzvarēt Deivisa kausa izcīņā. Sinners ir spēlējis visu Grand Slam turnīru ceturtdaļfinālos. Pirmo Grand Slam titulu izcīnīja 2024. gada Austrālijas atklātajā čempionātā, finālā piecos setos pieveicot Daniilu Medvedevu. 2024. gada 10. jūnijā kļuva par ATP vienspēļu ranga līderi. Viņš ir pirmais Itālijas tenisists, kurš sasniedzis 1. vietu pasaules rangā.